Swaargewig EFF-advokaat veg vir Gareth CliffGareth Cliff Die swaargewig advokaat, Dali Mpofu, wat ook die nasionale voorsitter van die EFF is, gaan die afgedankte Idols-beoordelaar, Gareth Cliff, verteenwoordig om M-Net vir R25 miljoen te dagvaar. Mpofu, ‘n voormalige bestuurshoof van die SAUK en huidige president van die Suider-Afrikaanse Uitsaaivereniging, se aanstelling is deur Cliff se prokureur, Eric Mabuza, aan Maroela Media bevestig. “Ons is vol vertroue in sy vermoë en weet hy sal perfek wees as deel van ons span,” het Mabuza gesê. Maroela Media het Maandag berig Cliff beplan om M-Net vir miljoene te dagvaar vir onregmatige afdanking en naamskending, nadat hy glo weens sy uitsprake op sosiale media die trekpas gegee is. Mabuza het gesê hulle eis R20 miljoen vir “onregmatige afdanking en kontrakbreuk”. “Die program sal nog ten minste vier jaar lank voortgaan en ons eis R5 miljoen per jaar vir die verlies van direkte en indirekte inkomste. Die ander R5 miljoen is vir naamskending, omdat Cliff deur dié proses as ŉ rassis bestempel is en hy sy naam in ere wil herstel,” het Mabuza gesê. M-Net het verlede naweek aangekondig Gareth Cliff gaan nie in vanjaar se seisoen deel van die beoordelaarspaneel wees nie. Volgens berigte volg dié stap nadat Cliff erg op sosiale media deurgeloop het vir uitsprake wat hy oor die Penny Sparrow-debakel gemaak het. Cliff het gesê mense verstaan gladnie vryheid van spraak nie. Hy is uit talle oorde vir ŉ rassis uitgekryt en sosialemedia-gebruikers het M-Net versoek om hom van Idols te onttrek. Cliff het reeds om verskoning vir sy uitlatings gevra en rassisme daarin veroordeel. M-Net is tot Maandag om 14:00 tyd gegun om op Cliff se prokureursbrief te reageer, maar volgens Mabuza het dit nie gebeur nie. Hoewel sommige EFF-lede Dinsdag teen Mpofu uitgevaar het omdat hy ŉ “rassis” verteenwoordig, het Floyd Shivambu, die EFF se adjunkpresident en woordvoerder, gesê dit is Mpofu se professionele reg en verpligting om wie ook al te verteenwoordig wat hom nader. “Hoewel Cliff se uitlating oor vryheid van spraak totaal onaanvaarbaar was ná die Sparrow-debakel, wil ons beklemtoon dat Mpofu sy professionele plig as advokaat doen deur hom te verteenwoordig,” het Shivambu gesê. “Die EFF se nasionale voorsitter se verteenwoordiging van ŉ rassistiese Gareth Cliff beteken nie die EFF verdedig rassisme nie.” Nondumiso Mabece, hoof van publisiteit vir M-Net se Mzansi Magic-kanale, het Maandag bevestig hulle het die prokureursbrief ontvang en is in gesprek met hul prokureurs.